Renault' ja Dacia müügiõigust omav Eesti Talleks ostab poolte kokkuleppel kõik Nissani volitatud edasimüüja Fakto Auto aktsiad.

Firmade koostööläbirääkimistel jõuti kokkuleppele 100 protsendi Fakto Auto aktsiate ostu-müügitehingus. Samas vajab tehing konkurentsiameti nõusolekut.

Fakto Auto suuromaniku Leho Siimseni sõnul otsis ettevõte juba aastaid võimalust kaasata teist automarki, kuna firma asukoht Tallinna suurimas linnaosas annaks Lasnamäe ja selle ümbruse elanikele ning firmadele suurema valikuvõimaluse nii markide kui ka kvaliteetse teeninduse osas.

"Läbirääkimiste käigus tegi aga Eesti Talleks atraktiivse ostupakkumise, mille pärast pikka kaalumist otsustasin vastu võtta. Kuna Eesti Talleks on tugev ja pikkade traditsioonidega ettevõte, siis arvan, et selline muudatus on tulevikule mõeldes Fakto Autole hea," selgitas Siimsen.

Eesti Talleksi juhatuse esimees Kaido Padar ütles, et Talleksi soov on lähiaastatel konkurentsitihedas autoäris kindlamalt kanda kinnitada ja suurematel on selleks alati rohkem võimalusi.

Fakto Auto AS-i eelmise aasta käive oli 11,4 miljonit eurot – müüdi 495 autot ning töötajate arv küündis 50 inimeseni. Eesti Talleks AS on Eesti kapitalil põhinev haldusfirma, mille peamised tegevusvaldkonnad on kinnisvaraarendus ning auto- ja hulgikaubandus. Kontserni kuulub neli ettevõtet ja nendes töötab kokku ligi 120 inimest. Eesti Talleksi kontserni käive oli mullu aastal umbes 39 miljonit eurot.